དེས་ན་ང་ཚོ་དབུ་མའི་ལམ་དུ་ཞུགས་ནས་བཙན་བྱོལ་གཞུང་མཇུག་བསྡུས་ཏེ་རང་ཡུལ་དུ་ལོག་པ་ཡིན་ན་ད་ལྟ་ས་ཡ་དྲུག་གི་རེ་བའི་མིག་འབུར་གཏོད་སའི་བཙན་བྱོལ་གཞུང་འདི་ཡང་མེད།ཕར་སླེབས་ནས་དབང་ཆ་ཡོངས་སུ་རྫོགས་པ་མི་ལག་ཏུ་ཤོར།ཕ་རི་གླ་བ་མེད།ཚུ་རི་ལྕི་བ་མེད།ཅེས་པའི་དཔེ་ཇི་བཞིན་ཞིག་ཡོང་གི་རེད་སྙམ་ཡོད།དེ་ནི་ངོ་མ་བོད་རྒྱལ་ཁབ་འདི་མིག་གིས་མཐོང་གིན་མཐོང་གིན་དོང་ནང་དུ་འཕུད་པ་དང་གཉིས་སུ་མེད།གལ་སྲིད་ང་ཚོའི་བདེན་པའི་ཨུ་ཚུགས་ཞིག་ལ་འཇུས་ནས།བོ་ཐོ་གཅིག་ལ་རྡོག་པ་གཏད།མདུང་ཡུ་གཅིག་ལ་མཆིལ་མ་བཏབ་ནས་བསྡད་ན་དམའ་མཐར་ཡང་ང་ཚོར་རེ་བ་འཆང་ས་ཞིག་ཡོད།ད་ལྟའི་དུས་སྐབས་ལ་འདི་འདྲ་ཞིག་ལས་འོས་པ་གཞན་གང་ཡང་ཡོད་པར་མི་མཐོང་།གལ་སྲིད་དེ་ལྟར་བྱས་ན་ལོ་མི་མང་བ་ཞིག་གི་ནང་དུ་འགྱུར་བ་ཞིག་བྱིན་ན་ལྟ་ཅི།ཅི་སྟེ་འུ་ཅག་རྒྱ་འོག་ཏུ་ལོ་བརྒྱ་སྐོར་ལྷག་རེ་ལུས་ཤིང་།དེའི་རིང་ལ་ཅི་སྟེ་རང་རེའི་རིག་གཞུང་དང་མི་རིགས་ཀྱི་ངོ་བོ་འདིའི་སྲོག་འཕྲོ་མ་ཆད་ཙམ་དུ་གནས་ཐུབ་ནས་དེ་དག་སྐྱར་གསོ་བྱེད་པའི་གོ་སྐབས་ཤིག་ཤར་ན།དེ་དུས་རེ་བའི་མིག་ཟུང་གཏད་ས་ཞིག་ཡོང་གི་རེད།གལ་སྲིད་ལོ་གྲངས་གང་མཚམས་ཤིག་ནས་ཤུལ་མེད་དུ་འགྲོ་གིན་ཡོད་ན་བསྐོས་པའི་ལས་ལ་བཅོས་པའི་ཐབས་མེད་ཟེར་བའི་དཔེ་ལྟར་རེད།གང་ལྟར་ཀྱང་གསོན་པོར་གནས་རྒྱུ་ནི་མིན་པ་ཡིན་ན་མགོ་མི་འོག་ཏུ་བཞག་ནས་ཤི་བ་ལས།རང་སྔས་སུ་བཞག་ནས་གྲོངས་བ་མི་མཛེས་སམ།